ქამოაანთ სურბ გევორქის ეკლესია

ქამოაანთ სურბ გევორქის ეკლესია () — სომხური ხუროთმოძღვრების ძეგლი თბილისში. დაანგრიეს 1927 წელს. მდებარეობდა სასახლისა და ნიკოლაევსკის ქუჩების კვეთაში (დღევანდელი რუსთაველის გამზირის და ლ. გუდიაშვილის შესახვევის გადაკვეთა, მეტროსადგურ „თავისუფლების მოედნის“ შესასვლელის მოპირდაპირე მხარეს — უშუალოდ რუსთაველის გამზირზე). აშენდა მღვდლის გაბრიელ ქამოიანცის ინიციატივით თბილისში შენდება სურბ გევორქის გუმბათიანი ეკლესია, რომელსაც აღმშენებლის გვარის გამო ქამოაანთ ეკლესიასაც უძახდნენ.

ქამოაანთ სურბ გევორქის ეკლესიის აშენების თარიღის შესახებ სხვადასხვა ვერსია არსებობს. ეგნატე იოსელიანის მიერ შედგენილ კატალოგში ამ ეკლესიის შესახებ ვკითხულობთ: „გარეგან ქალაქისა ტფილისისა არს ეკკლესია გუმბათიანი, აღმაშენებელისასა, სახელითა ქამოაანთ საყდრად წოდებული, სახელსა ზედა წმინდისა გიორგისასა, სიდიდით კმა საყოფელი, წითლის აგურით, ქვითკირით აღშენებული მოქალაქისა ახუნდოვისა და ტერ-გაბრიილ ქამოოვისაგან წელსა 1727-სა, და დაბურვილი კრამიტით“.

ვახუშტის 1735 წლის თბილისის გეგმაზე გარეთუბანში დატანილია „სომხის ტაძარი“, რომელიც, სავარაუდოდ, ქამოაანთ სურბ გევორქის ეკლესია უნდა იყოს. თ. ბერიძის ცნობით, ამ ეკლესიას სომხები ტაფთაღის (მინდვრის უბნის) ქამოაანთ სურბ გევორქს და „დასტი ხაჩი“ სურბ გევორქსაც (მინდვრის ჯვრის წმინდა გიორგი) უწოდებდნენ.

XIX საუკუნის ჩანაწერებში ეკლესია აღწერილია როგორც ლამაზი, წითელი აგურით ნაშენი მასიური ნაგებობა ქამოაანთ სურბ გევორქის ეკლესია დაანგრიეს 1927 წელს, რუსთაველის პროსპექტის რეკონსტრუქციის დროს.

ეს ეკლესია გამოსახულია საარქივო ფოტოებზე. იგი წარმოადგენდა გუმბათიან ნაგებობას ფანჩატურიანი სამრეკლოთი დასავლეთი კარიბჭის თავზე. როგორც ჩანსეკლესია გაანახლეს 1900-იან წლებში.

 ლიტერატურა 
 ქუთათელაძე მ., წერეთელი გ., „სურბ გევორქის კათედრალური ტაძარი“; თბილისის ტაძრები, თბ., გვ. 270-272

კატეგორია:თბილისის ეკლესიები
კატეგორია:სომხური სამოციქულო ეკლესია საქართველოში
კატეგორია:თბილისის დანგრეული შენობა-ნაგებობები